Helle Thorning-Schmidt (S), 2014-02-25:
Jeg synes jo, det er ærgerligt, at hr. Lars Løkke Rasmussen ikke ønsker at forholde sig til realiteterne, og PSO'en udgør mindre end ½ pct. af virksomhedernes generelle samlede udgifter.
Det er i hvert fald en realitet.
Jeg synes også, det er værd at forholde sig til den realitet, at hvis man sætter PSO'en ned, får man en mindre andel af vedvarende energi i Danmark frem mod 2020.
Sådan er det jo.
Derfor påhviler det jo også hr. Lars Løkke Rasmussen og Venstre at fortælle alle de mennesker, som arbejder inden for de her virksomheder, at de ikke skal regne med, at vi får så stor en udbygning, og at vi får så mange arbejdspladser, som de kan gå og regne med nu, for nu har Venstre besluttet, at det rent faktisk skal være færre.
Det skylder Venstre svar på.
Det, jeg kan konstatere efter dagens udveksling, er, at Venstre har ændret sin holdning i forhold til klima- og energipolitik.
De fortryder, at de er med i den aftale, og Venstre vil ikke se realiteterne i øjnene, i forhold til at det her også handler om danske arbejdspladser.
Vi er meget tilfredse med, at vi har nedsat Produktivitetskommissionen.
Vi er også meget tilfredse med den debat, det har skabt.
Der er jo ingen tvivl om, at vi med hensyn til produktiviteten har haltet bagefter.
Det var ikke noget, den tidligere regering var særlig optaget af.
Det betyder grundlæggende, at det, vi laver i Danmark, er mindre værd.
Det er jo derfor, at vi har sat den her produktivitetsdiskussion i gang, og jeg forventer ikke, at Enhedslisten vil omfavne den diskussion, men jeg synes, det er en rigtig vigtig diskussion, hvis man er optaget af at opretholde et højt lønniveau i Danmark og optaget af at opretholde et højt velfærdsniveau i Danmark.
Derfor har vi sat fokus på det.
Der er nedsat en kommission, og så er man ikke nødvendigvis enig i alt, men jeg har set, at en af de diskussioner, der er blevet rejst, er om det her med, om flere opgaver skal udliciteres.
Der ligger regeringen muligvis lidt mellem yderpunkterne i dansk politik.
Vi har Venstre og De Konservative og sikkert også andre partier, som mener, at jo mere man udbyder, jo bedre er det, og som har en sådan meget ideologisk holdning til det; jo mere der bliver lagt ud og privatiseret, jo bedre er det, og man må gerne have nogle meget håndfaste mål for, hvor langt man skal nå med udlicitering.
Så har vi på den anden side Enhedslisten, som i hvert fald nogle gange mener, at jo mindre man udliciterer, jo bedre er det.
Det er så de to yderpunkter, der er i dansk politik.
Derimellem står regeringen med et pragmatisk syn på, at det jo egentlig er noget, som regionerne og kommunerne må foretage en vurdering af.
Det gør de også hver eneste dag.
Vi har masser af velfungerende privat-offentlige partnerskaber ude i landet, som fungerer rigtig fint.
Så vi har ingen planer om at genindføre de her meget rigide mål, som den tidligere regering havde.
Vi har jo tidligere diskuteret afgifter, også med Konservative, og vi har også ændret nogle af de afgifter, som VK-regeringen bl.a. fik indført, og det er vi meget tilfredse med.
For selvfølgelig skal man kigge på afgiftsstrukturen.
Problemet er jo altid, at hvis man skal sænke en skat, skal man finansiere det.
Man skal finde finansieringen et eller anden sted, og der har Konservative valgt den finansiering, at de er parate til at skære ned i den offentlige sektor for så at kunne finansiere nogle skattelettelser.
Det er Konservatives synspunkt.
Det er ikke regeringens synspunkt.
Vi ønsker ikke at skære ned i den offentlige sektor.
Vi ønsker at effektivisere og blive bedre og få mere ud af skattekronerne, men dybest set ønsker vi jo faktisk år for år at bruge flere penge i den offentlige sektor.
Det vil sige, at hvis man er parat til bare at skære ned i den offentlige sektor, kan der sikkert godt blive råd til nogle skattelettelser, men nok ikke helt i den størrelsesorden, som Konservative Folkeparti nogle gange foreslår.
Hvem er det, der ikke længere skal være i den offentlige sektor, og som skal betale for de skattelettelser, som man er så optaget af?